## Rješenje Agencije za zaštitu tržišnog natjecanja Klasa: UP/I-030-02/99-01/93 od 4. listopada 1999.

### NN 114/1999 (3.11.1999.), Rješenje Agencije za zaštitu tržišnog natjecanja Klasa: UP/I-030-02/99-01/93 od 4. listopada 1999.

# AGENCIJA ZA ZAŠTITU TRŽIŠNOG NATJECANJA

Na temelju članka 2. stavka 3. i članka 24. Zakona o zaštiti tržišnog
natjecanja ("Narodne novine", broj 48/95, 52/97 i 89/98), po prijavi namjere
provedbe koncentracije poduzetnikâ koju su zajednički podnijeli poduzetnici
Exxon Corporation, sa sjedištem u Sjedinjenim Američkim Državama, Irving,
5959 Las Colinas Boulevard, i Mobil Corporation, sa sjedištem u Sjedinjenim
Američkim Državama, Fairfax, 3225 Gallows Road, zastupani po odvjetniku
Borisu Babiću iz Zagreba, Badalićeva 26b, temeljem odluke Savjeta Agencije
za zaštitu tržišnog natjecanja donesene na 30. sjednici, održanoj 10. rujna
1999. (članak 30. stavak 2. točka 3. i stavak 3. Zakona o zaštiti tržišnog
natjecanja), ravnateljica Agencije za zaštitu tržišnog natjecanja donosi
sljedeće

## RJEŠENJE

I. Koncentracija poduzetnika koja će nastati spajanjem poduzetnikâ Exxon
Corporation, sa sjedištem u Sjedinjenim Američkim Državama, Irving, 5959
Las Colinas Boulevard, i Mobil Corporation, sa sjedištem u Sjedinjenim
Američkim Državama, Fairfax, 3225 Gallows Road, ocjenjuje se kao dopuštena,
te se upisuje u Upisnik o koncentracijama.

II. Ovo rješenje je konačno u upravnom postupku.

III. Ovo rješenje bit će objavljeno u "Narodnim novinama".

Obrazloženje

1. Poduzetnici Exxon Corporation, sa sjedištem u Sjedinjenim Američkim
Državama, Irving, 5959 Las Colinas Boulevard (dalje: Exxon), i Mobil Corporation,
sa sjedištem u Sjedinjenim Američkim Državama, Fairfax, 3225 Gallows Road
(dalje: Mobil), zastupani po odvjetniku Borisu Babiću iz Zagreba, Badalićeva
26b, podnijeli su 15. srpnja 1999. Agenciji za zaštitu tržišnog natjecanja
(dalje: Agencija) prijavu namjere provedbe koncentracije poduzetnika koja
će nastati spajanjem poduzetnika Exxon i Mobil.

Prijava koncentracije podnesena je Agenciji radi ocjene i upisa u Upisnik
o koncentracijama, sukladno članku 22. i članku 23. stavku 1. Zakona o
zaštiti tržišnog natjecanja ("Narodne novine", broj 48/95, 52/97 i 89/98,
dalje: ZZTN).

2. U postupku ocjene prijavljene koncentracije utvrđene su sljedeće
činjenice:

a) Pravni temelj koncentracije je Ugovor i plan o spajanju sklopljen
1. prosinca 1998. između Exxona i Mobila. Temeljem navedenog Ugovora Exxon
će osnovati novo društvo u kojem će imati 100% udjela, te će se to društvo
pripojiti Mobilu. Nakon tog pripajanja, Exxon će zamjenom dionica steći
100% udjela u Mobilu, te će promijeniti tvrtku u Exxon Mobil Corporation.
Sjedište poduzetnika Exxon Mobil Corporation bit će u Irvingu, Sjedinjene
Američke Države.

b) Ukupni godišnji promet sudionikâ koncentracije ostvaren prodajom
roba i usluga u 1998. godini (prema godišnjim financijskim izvješćima sudionika
koncentracije za 1998. godinu), iznosi:

|  |  |
| --- | --- |
| Sudionik       koncentracije | Ukupni godišnji promet sudionikâ        koncentracije u 1998. godini |
| Exxon | 841.961.449.760,00 kn |
| Mobil | 382.697.401.480,00 kn |
| Ukupno | 1.224.658.851.240,00 kn |

Sukladno odredbi članka 22. stavka 1. točke 2. ZZTN, spajanjem sudionika
koncentracije nastat će koncentracija poduzetnikâ koja podliježe obveznoj
prijavi radi ocjene i upisa u Upisnik o koncentracijama.

Sudionici koncentracije pravne su osobe sa sjedištem u inozemstvu, ali
njihovo sudjelovanje u prometu roba i usluga, sukladno članku 2. stavku
3. ZZTN, proizvodi učinak na tržištu Republike Hrvatske.

c) Ukupni godišnji promet sudionikâ koncentracije ostvaren prodajom
roba i usluga na području Republike Hrvatske u 1998. godini iznosi:

|  |  |
| --- | --- |
| Sudionik       koncentracije | Ukupni godišnji promet sudionikâ        koncentracije u RH 1998. godini |
| Exxon | 19.302.516,00 kn |
| Mobil | 24.306.872,00 kn |
| Ukupno | 43.609.388,00 kn |

d) Uprave podnositeljâ prijave predmetnu koncentraciju obrazlažu sljedećim
pravnim i gospodarskim razlozima:

- povećanje vrijednosti dionica,

- ušteda u pogledu troškova, povećanje dobiti i smanjenje rizika te
slijedom toga povećanje sposobnosti za izvođenje velikih i složenih međunarodnih
energetskih projekata,

- veća konkurentnost u odnosu na druge poduzetnike,

- povećanje proizvodnje i prodaje te smanjenje ukupnih troškova,

- veća prisutnost na tržištu i proširenje mogućnosti ulaganja u razvoj,

- gubici u pojedinim zemljama imat će manji utjecaj na ukupno poslovanje,

- udruživanje stručnih znanja i tehnologija te, uslijed toga, povećanje
ponude proizvoda i usluga.

e) Mjerodavno tržište utvrđeno je kao tržište uvoza gotovih maziva i
tržište kemijskih proizvoda - polietilena, polipropilena, adhezivnih smola,
OPP filmova, ugljikovodičnih tekućina i dodataka mazivima na području Republike
Hrvatske.

f) Tržišni udjeli sudionika koncentracije na području Republike Hrvatske
s obzirom na ukupnu prodaju ostvarenu na mjerodavnom tržištu u 1998. godini
iznose:

aa) Gotova maziva

Po zahtjevu podnositelja prijave, podaci izuzeti od obljavljivanja.\*

bb) Kemikalije

Po zahtjevu podnositelja prijave, podaci izuzeti od objavljivanja.\*

g) Sudionici koncentracije na području Republike Hrvatske nemaju vlastite
mreže distribucije i maloprodaje, već svoje proizvode prodaju putem inozemnih
društava u kojima imaju udjele.

h) Sudionici koncentracije neprekidno vrše istraživanja usmjerena na
razvoj i izradu novih maziva ili promjenu postojećih maziva s ciljem udovoljavanja
promjenjivim zahtjevima tržišta. U segmentu proizvodnje polietilena sudionici
koncentracije neprekidno vrše istraživanja i razvoj radi poboljšanja procesne
tehnologije, koji rezultiraju boljim proizvodom i manjim proizvodnim troškovima.

Sudionici koncentracije do sada nisu vršili istraživanja i ulagali u
razvoj na području Republike Hrvatske.

i) Mjerodavno tržište karakterizira vrlo dobra strukturiranost, što
se naročito odnosi na gotova maziva. Kako su na mjerodavnom tržištu prisutni
svi veći svjetski proizvođači, a postoji i razvijena domaća proizvodnja,
to su proizvodi s mjerodavnog tržišta relativno lako nadomjestivi i zamjenjivi.

3. Razmatrajući navedene činjenice vezane uz ocjenjivanje prijavljene
koncentracije poduzetnika koja će nastati spajanjem Exxona i Mobila, Savjet
Agencije za zaštitu tržišnog natjecanja, sukladno svojim ovlastima iz članka
30. stavka 2. točke 3. ZZTN, na 30. sjednici održanoj 10. rujna 1999. ocijenio
je:

a) S obzirom na ukupni godišnji promet sudionika koncentracije ostvaren
prodajom roba i usluga u 1998. godini, koji iznosi 1.224.658.851.240,00
kn, spajanjem sudionika koncentracije nastat će koncentracija poduzetnika
koja podliježe obveznoj prijavi radi ocjene i upisa u Upisnik o koncentracijama
u smislu odredaba članka 22. stavka 1. točke 2. ZZTN.

Sudionici koncentracije pravne su osobe sa sjedištem u inozemstvu, ali
njihovo sudjelovanje u prometu roba i usluga proizvodi učinak na tržištu
Republike Hrvatske. Iz tog razloga, sukladno članku 2. stavku 3. ZZTN,
dolazi u predmetnom slučaju do primjene istog Zakona.

b) U predmetnom slučaju riječ je o dopuštenoj koncentraciji.

Pri donošenju takve ocjene Savjet je naročito uzeo u obzir sljedeće
razloge:

aa) Na tržištu gotovih maziva i kemikalija u Republici Hrvatskoj sudjeluje
velik broj poduzetnika, te je ono prije provođenja ove koncentracije bilo
dobro strukturirano, uz velik broj zamjenskih proizvoda. Provođenjem ove
koncentracije Exxon i Mobil povećavaju svoje udjele samo u prodaji gotovih
maziva i polietilena, ali ne u postotku kojim bi sukladno članku 16. ZZTN
stekli vladajući položaj na tržištu.

bb) Nakon provedene koncentracije, novo društvo bit će u mogućnosti
da združenim financijskim, tehnološkim i ljudskim kapacitetima izvodi složene
i skupe međunarodne energetske projekte. Udruživanjem dosadašnjih kapaciteta
sudionika koncentracije povećat će se i njihova racionalnost poslovanja,
što će potencijalno imati pozitivan učinak na krajnje potrošače.

c) Provođenjem ove koncentracije ne dolazi do stvaranja ili jačanja
vladajućeg položaja sudionika koncentracije na mjerodavnom tržištu, a naročito
ne u mjeri koja bi znatno ili trajno ograničila ili ukinula slobodno tržišno
natjecanje.

Sukladno svim iznijetim činjenicama odlučeno je da se prijavljena koncentracija
kao dopuštena upiše u Upisnik o koncentracijama, kao što je navedeno u
točki I. izreke ovog rješenja.

4. Ovo rješenje je konačno u upravnom postupku.

5. Temeljem članka 37.a ZZTN, rješenja Agencije donesena primjenom odredbe
članka 36. ZZTN objavljuju se u "Narodnim novinama", te je odlučeno kao
u točki III. izreke ovog rješenja.

UPUTA O PRAVNOM LIJEKU

Protiv ovog rješenja nije dopuštena žalba, ali nezadovoljna stranka
može, sukladno odredbama članka 37. ZZTN, pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovoga
rješenja.

Klasa: UP/I-030-02/99-01/93
Urbroj: 580-02-99-5
Zagreb, 4. listopada 1999.

Ravnateljica
**dr. Deša Mlikotin Tomić,** v. r.

Rješenje, NN 114/1999-1843